Dengfeng

Dengfeng (biċ-Ċiniż: 登封; bil-Pinjin: Dēngfēng), spelluta wkoll Tengfeng, hija belt fil-livell ta' kontea fil-Provinċja ta' Henan, iċ-Ċina. Taqa' taħt l-amministrazzjoni tal-belt fil-livell ta' prefettura ta' Zhengzhou. Fi żmien il-qedem, il-belt kienet magħrufa bħala Yangcheng (biċ-Ċiniż tradizzjonali: 陽城; biċ-Ċiniż simplifikat: 阳城; bil-Pinjin: Yángchéng).

Dengfeng għandha erja ta' 1,220 km2 (470 mil kwadru) u popolazzjoni ta' 630,000 ruħ. Tokkupa r-rokna tal-Lbiċ ta' Zhengzhou u hija l-iżjed diviżjoni fil-Punent fil-livell ta' kontea.

Dengfeng tinsab fil-bażi tal-Muntanja Song, waħda mill-iżjed muntanji sagri fiċ-Ċina. Il-belt hija wieħed mill-iżjed ċentri spiritwali rinomati taċ-Ċina, u tospita diversi istituzzjonijiet reliġjużi u tempji famużi, fosthom it-Tempju Taoist ta' Zhongyue, it-Tempju Buddist ta' Shaolin (ċentru rinomat għall-arti marzjali), kif ukoll l-Akkademja tal-Konfuċjaniżmu ta' Songyang u l-Osservatorju ta' Gaocheng. B'hekk ġiet imlaqqma fil-letteratura Ċiniża bl-espressjoni poetika "ċentru (spiritwali) tas-smewwiet u tad-dinja". Partijiet mill-belt tniżżlu fil-lista tas-Siti ta' Wirt Dinji tal-UNESCO fl-2010.

 Storja 
Bħala l-ewwel belt kapitali tad-dinastija Xia, Yangcheng inbniet fil-Punent tar-Raggruppament ta' Rħula ta' Gaocheng max-xmara Yin taħt il-muntanja sagra ta' Song.

Il-monasteru famuż ta' Shaolin, tradizzjonalment ikkunsidrat bħala l-oriġini taż-Żen, jinsab f'Dengfeng u fih isir it-tagħlim tal-arti marzjali lit-tfal kif ukoll lill-adulti. Il-monasteru huwa wkoll attrazzjoni turistika famuża.

 Diviżjonijiet amministrattivi 
Mill-2012, il-belt hija maqsuma fi tliet sottodistretti, tmien irħula u ħames raggruppamenti ta' rħula.

 Sottodistretti

 Sottodistrett ta' Songyang (biċ-Ċiniż: 嵩阳街道)
 Sottodistrett ta' Shaolin (biċ-Ċiniż: 少林街道) Sottodistrett ta' Zhongyue (biċ-Ċiniż: 中岳街道)

 Irħula

 Dajindian (biċ-Ċiniż: 大金店镇)
 Yingyang (biċ-Ċiniż: 颖阳镇)
 Ludian (biċ-Ċiniż: 卢店镇)
 Gaocheng (biċ-Ċiniż: 告成镇) Yangchengqu (biċ-Ċiniż: 阳城区镇)
 Daye (biċ-Ċiniż: 大冶镇)
 Xuanhua (biċ-Ċiniż: 宣化镇)
 Xuzhuang (biċ-Ċiniż: 徐庄镇)

 Raggruppamenti ta' rħula

 Raggruppament ta' Rħula ta' Dongjindian (biċ-Ċiniż: 东金店乡)
 Raggruppament ta' Rħula ta' Baiping (biċ-Ċiniż: 白坪乡)
 Raggruppament ta' Rħula ta' Junzhao (biċ-Ċiniż: 君召乡) Raggruppament ta' Rħula ta' Shidao (biċ-Ċiniż: 石道乡)
 Raggruppament ta' Rħula ta' Tangzhuang (biċ-Ċiniż: 唐庄乡)

 Sit ta' Wirt Dinji 
Fl-2010, l-UNESCO ddeżinjat diversi komponenti rinomati ta' Dengfeng bħala Sit ta' Wirt Dinji tal-UNESCO bit-titlu uffiċjali "Monumenti Storiċi ta' Dengfeng fiċ-"Ċentru tas-Smewwiet u tad-Dinja".

Il-valur universali straordinarju tas-sit ġie rrikonoxxut abbażi ta' żewġ kriterji tal-għażla tal-UNESCO: il-kriterju (iii) "Xhieda unika jew minn tal-inqas eċċezzjonali ta' tradizzjoni kulturali jew ta' ċivilizzazzjoni li għadha ħajja jew li għebet"; u l-kriterju (vi) "Assoċjazzjoni diretta jew tanġibbli ma' avvenimenti jew ma' tradizzjonijiet ħajjin, ma' ideat jew ma' twemmin, jew ma' xogħlijiet artistiċi jew letterarji ta' valur universali straordinarju".

 Komponenti 
Dan is-Sit ta' Wirt Dinji tal-UNESCO huwa magħmul minn diversi daħliet storiċi, tempji, akkademja tal-Konfuċjaniżmu u l-Osservatorju ta' Gaocheng:

 id-Daħliet ta' Taishi Que (biċ-Ċiniż: 太室闕): dawn id-daħliet inbnew quddiem dak li mbagħad sar it-Tempju ta' Zhongyue fl-118 W.K., b'riljievi mnaqqxa ta' annimali, siġar u spirti;
 it-Tempju ta' Zhongyue: dan it-tempju tat-Taoiżmu nbena fis-seklu 5 matul ir-riformi ta' Kou Qianzhi; jinkludi s-Sala ta' Juni, li hija sala kbira għas-sagrifiċċji lill-allat, u żewġ statwi tal-ġebel li nbnew fl-118 W.K. li huma l-eqdem statwi tal-ġebel li għadhom jeżistu fiċ-Ċina;
 id-Daħliet ta' Shaoshi Que: daħliet tad-dinastija Han (li jmorru lura għall-123 W.K.), b'pitturi ta' żwiemel waqt il-galopp, ċirklu, u l-cuju, logħba tal-futbol tal-qedem.
 id-Daħliet ta' Qimu Que: dawn iż-żewġ daħliet inbnew fl-123 W.K., bi xbihat li juru xeni tal-ġlied tas-sriedaq, tal-għargħar u taż-żjarat mill-Imperu Ruman;
 il-Pagoda tat-Tempju ta' Songyue: inbniet bejn il-508 u l-511, u kellha arkitettura innovattiva ħafna, tant li saret mudell għal bosta pagodi fil-ġejjieni;
 il-Monasteru ta' Shaolin u l-Foresta tal-Pagodi tiegħu: kumpless ta' tempji b'iktar minn 240 pagoda, li nbniew matul 1,300 sena mis-seklu 5; dan huwa sit sagru ewlieni tal-Buddiżmu;
 it-Tempju ta' Huishan: tempju tal-injam li nbena fis-seklu 12 fis-sit tar-residenza tal-astronomu Yi Xing;
 l-Akkademja ta' Songyang: inħolqot matul żmien id-dinastija Tang, u kienet meqjusa bħala waħda mill-erba' akkademji l-kbar tat-tagħlim klassiku fiċ-Ċina; ikkontribwiet għat-tixrid tal-Konfuċjaniżmu madwar iċ-Ċina;
 l-Osservatorju Astronomiku ta' Gaocheng: osservatorju li nbena fis-seklu 13 għall-kejl bir-reqqa tad-dinja u għall-ħolqien ta' kalendarji preċiżi.

Siti notevoli oħra f'Dengfeng jinkludu t-Tempju ta' Fawang, tempju Buddista li nbena matul żmien id-dinastija Tang.

 Klima 

 Trasport 

 L-Awtostrada Nazzjonali taċ-Ċina Nru 207;
 il-Linja Ferrovjarja Turistika ta' Dengfeng.

 Gallerija 

 Referenzi 

Kategorija:Siti ta' Wirt Dinji Kulturali
Kategorija:Ċina
Kategorija:Buddiżmu
Kategorija:Bliet taċ-Ċina
Kategorija:Siti ta' Wirt Dinji fiċ-Ċina